Erika Mann
D Erika Julia Hedwig Mann (* 9. Novämber 1905 z Münche; † 27. Augschte 1969 z Züri) isch e tüütschi Schauspilerin, Kabarettischtin, Schriftstellerin und Lektorin gsy.

s Läbe 
D Erika Mann isch d Dochter vom Schriftsteller Thomas Mann und und vo däm sinere Frou Katia Mann gsy. Iiri Brüeder sind dr Klaus Mann und dr Golo Mann gsy, iiri Schwöschter d Monika Mann. Si isch z München id Schuel ggange und het mit 1919 ghulfe d Theatergruppe Laienbund Deutscher Mimiker gründe. 1924 het si z Berlin dr Pruef von ere Schauspilerin afo leere; Theateruuftritt het si sit 1927 i verschidene düütsche Stedt gha. 1926 het si dr Schauspiler Gustav Gründgens ghürootet; die Ee isch aber scho 1929 wider usenand ggange. Vo 1927 aa isch d Erika Mann mit iirem Brueder Klaus uf Reise i frömdi Länder ggange, und si het drüber Reisepricht gschribe.

D Mann het nit numen im Theater gschaffet, sondern sit 1929 au in Chinofilm chönnen uufträtte. 1933 isch d Erika Mann derby gsy, wo z Münche s Gabaree Die Pfeffermühle gründet woorden isch. Wäge dr Machtübernaam vo de Nazionalsozialischte isch d Erika Mann i d Schwiiz gflüchtet, und derby het si usem Huus vo den Eltere, wo grad i den Alpe i de Ferie gsi sind, d Schrifte vom Vatter Thomas Mann mitgnoo und iim is Exil mitprocht. D Familie het denn z Küsnacht gwoont. I dr nöchschte Zyt het d Pfäffermüüli mit iire vil Uuftritt i dr Schwiiz gha.

Me könnt d Erika Mann au als Autoorin vo Tegscht für Zytige, vo Theaterstuck, vo Chinderbüecher und vo grösseren Arbete, öppe zu politische Theemen und über iire Vatter, dr Thomas Mann.

Sit 1938 isch d Erika Mann z Amerika gsy; 1940 het si als Korespondäntin bi dr britische BBC agfange schrybe und 1942 het si bi der amerikanische Informazioonsbehörde e Stell überchoo. 1947 het si dr Thomas Mann uf Läsereise dur Öiropa begleitet, und sit denn het si vil z tue gha mit em literarische Nochlass vo iirem Vatter. 1952 isch si id Schwiiz zrugg, wo si z Eerlebach und z Chilchbèèrg gwoont het. Wo dr Thomas Mann anne 1955 gstoorben isch, het s d Erika uf sech gnoo, zum Nochlass vom Vatter z luege; si het vil Brief vonnem veröfentlecht und für d Nöiuuflaag vom Vatter sym Wäärch gsorget. Wo dr Thomas Mann anne 1955 gstoorben isch, het d Eerbegmeinschaft mit dr Erika Mann eis Joor drufabe vil Sachen uus sym Nochlass em Poly z Züri gschänkt; das isch hütt s Thomas-Mann-Archyv, wo au d Yrichtig vo dr Schrybstube vom Nobelprystreeger uufbewart. Am 27. Augschte 1969 isch d Erika Mann im Kantonsspitaal z Züri gstorbe.

Z Züri-Öörlike git’s dr Erika-Mann-Wääg.

Literatur 
 
 
 Daniela Chana: Erika Mann und die 'Pfeffermühle'. Dadaismus und die Anfänge des Cabarets in der Schweiz. danzig & unfried, Wien, 2015, ISBN 978-3-902752-10-9.

Weblink 

Autor
Schauspiler
Kabarettischt
Person (Züri)
Dütsche
Frau